IZVEDBENA UREDBA KOMISIJE (EU) 2020/2208

z dne 22. decembra 2020

o vključitvi Združenega kraljestva med tretje države, iz katerih je dovoljen uvoz pošiljk sena in slame v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (uredba o uradnem nadzoru) (1) in zlasti člena 128(1) Uredbe,

ob upoštevanju naslednjega:

(1) Nekateri rastlinski proizvodi, vključno s senom in slamo, pomenijo tveganje za širjenje kužnih ali nalezljivih bolezni na živali.

(2) Člen 128(2) Uredbe (EU) 2017/625 določa elemente, ki bi jih bilo treba vključiti v ukrepe, potrebne za obvladovanje takega tveganja.

(3) Člen 9 Uredbe Komisije (ES) št. 136/2004 (2) zahteva veterinarske preglede rastlinskih proizvodov, navedenih v Prilogi IV k navedeni uredbi, vključno s slamo in senom. Priloga V k navedeni uredbi navaja države, iz katerih lahko države članice uvažajo seno in slamo, in določa pogoje za tak uvoz.

(4) Oznaki KN za seno in slamo sta določeni v poglavju 12 Priloge I k Izvedbeni uredbi Komisije (EU) 2019/2007 (3).

(5) Ko je bila z Izvedbeno uredbo Komisije (EU) 2019/2130 (4) razveljavljena Uredba (ES) št. 136/2004, je bilo hkrati določeno, da se člen 9 ter prilogi IV in V k Uredbi (ES) št. 136/2004 še naprej uporabljajo do 21. aprila 2021.

(6) Izvedbena uredba (EU) 2019/2130 se uporablja za seno in slamo, ki vstopata v Unijo. Navedena izvedbena uredba določa podrobna pravila za dokumentacijske preglede, identifikacijske preglede in fizične preglede sena in slame na mejnih kontrolnih točkah.

(7) Ker se prehodno obdobje iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) konča 31. decembra 2020, je Združeno kraljestvo zahtevalo, da lahko še naprej izvaža seno in slamo v Unijo.

(8) Poleg tega sta seno in slama blago, s katerim se lahko prenaša tveganje za zdravje živali. Vendar sedanji zdravstveni status živali v Združenem kraljestvu ne povzroča zaskrbljenosti za izvoz sena in slame v Unijo. Zato je primerno, da se za seno in slamo s poreklom iz Združenega kraljestva opravijo dokumentacijski, identifikacijski in fizični pregledi na mejni kontrolni točki prvega vstopa v Unijo.

(9) Združeno kraljestvo je zagotovilo potrebna jamstva, ki bi izpolnila zahteve Uredbe (ES) št. 136/2004 za uvrstitev tretje države na seznam tretjih držav v Prilogi V k navedeni uredbi, iz katerih države članice lahko uvažajo seno in slamo. Ob upoštevanju morebitnega tveganja za zdravje živali in jamstev Združenega kraljestva bi bilo treba navedeno tretjo državo vključiti med tretje države, iz katere lahko države članice uvažajo seno in slamo brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k Sporazumu o izstopu v povezavi s Prilogo 2 k navedenemu protokolu.

(10) Direktiva Sveta 97/78/ES (5), ki je bila pravna podlaga za Uredbo (ES) št. 136/2004, je bila razveljavljena s členom 146(1) Uredbe (EU) 2017/625 in zato ne more biti pravna podlaga za vključitev Združenega kraljestva v Prilogo V k Uredbi (ES) št. 136/2004.

(11) Ker se seznam tretjih držav, iz katerih lahko države članice uvažajo seno in slamo, iz Priloge V k Uredbi (ES) št. 136/2004 še vedno uporablja do 21. aprila 2021, Komisija še ni sprejela nobenega delegiranega akta v skladu s členom 126(1) Uredbe (EU) 2017/625, s katerim bi določila, da seno in slama vstopata v Unijo samo iz tretje države ali regije tretje države, ki je na seznamu, ki ga v ta namen sestavi Komisija. Združenega kraljestva zato ni mogoče vključiti na tak seznam v skladu s členom 127(1) Uredbe (EU) 2017/625. Zato bi bilo treba Združeno kraljestvo vključiti kot tretjo državo, iz katere države članice lahko uvažajo seno in slamo ob upoštevanju podrobnih pravil o postopkih, ki se opravijo na blagu, nad katerim se izvaja uradni nadzor na mejnih kontrolnih točkah v skladu z Izvedbeno uredbo (EU) 2019/2130.

(12) Do nadomestitve seznama iz Priloge V k Uredbi (ES) št. 136/2004 z ukrepom, sprejetim v skladu z Uredbo (EU) 2017/625, je primerno, da se dovoli uvoz sena in slame s poreklom iz Združenega kraljestva v Unijo. To bi omogočilo, da se še naprej trguje z Združenim kraljestvom ob hkratnem upoštevanju trenutnega zdravstvenega statusa živali v njem.

(13) Ker se prehodno obdobje iz sporazuma o izstopu konča 31. decembra 2020, bi se ta uredba morala uporabljati od 1. januarja 2021.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Dovoli se uvoz sena (oznaka KN ex 1214 90, kot je navedeno v poglavju 12 Priloge I k Izvedbeni uredbi (EU) 2019/2007) in slame (oznaka KN ex 1213 00 00, kot je navedeno v poglavju 12 Priloge I k Izvedbeni uredbi (EU) 2019/2007) s poreklom iz Velike Britanije in Kronskih odvisnih ozemelj v Unijo.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 22. decembra 2020 Za Komisijo Predsednica Ursula VON DER LEYEN

(1) UL L 95, 7.4.2017, str. 1.

(2) Uredba Komisije (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (UL L 21, 28.1.2004, str. 11).

(3) Izvedbena uredba Komisije (EU) 2019/2007 z dne 18. novembra 2019 o določitvi pravil za uporabo Uredbe (EU) 2017/625 Evropskega parlamenta in Sveta glede seznamov živali, proizvodov živalskega izvora, zarodnega materiala, živalskih stranskih proizvodov in pridobljenih proizvodov ter sena in slame, za katere velja uradni nadzor na mejnih kontrolnih točkah, in o spremembi Odločbe 2007/275/ES (UL L 312, 3.12.2019, str. 1).

(4) Izvedbena uredba Komisije (EU) 2019/2130 z dne 25. novembra 2019 o določitvi podrobnih pravil o postopkih, ki jih je treba izvajati med dokumentacijskimi, identifikacijskimi in fizičnimi pregledi živali in blaga, nad katerimi se izvaja uradni nadzor na mejnih kontrolnih točkah, ter po njih (UL L 321, 12.12.2019, str. 128).

(5) Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).